9. การควบคุมภายใน

คณะกรรมการบริษัทมีความเห็นว่าระบบการควบคุมภายในของบริษัทมีความเพียงพอและเหมาะสม
สามารถทำให้การปฏิบัติงานเกิดประสิทธิภาพและประสิทธิผล
รายงานทางการเงินมีความเชื่อถือได้และทันเวลา
สามารถนำไปใช้เป็นข้อมูลประกอบการพิจารณาและการตัดสินใจทางธุรกิจ
ตลอดจนการปฏิบัติการด้านต่างๆ สอดคล้องกับกฎหมาย ระเบียบและนโยบายต่างๆของบริษัท
ตามมติคณะกรรมการบริษัทในการประชุมคณะกรรมการบริษัทครั้งที่ 2/2553 เมื่อวันที่ 26 กุมภาพันธ์
2553 โดยมีกรรมการตรวจสอบทั้ง 3
คนเข้าประชุมครบถ้วนและจากการพิจารณาองค์ประกอบของการควบคุมภายในสามารถสรุปได้ดังนี้

1. องค์กรและสภาพแวดล้อม

  - มีการกำหนดเป้าหมายการดำเนินธุรกิจที่ชัดเจนและวัดผลได้
  โดยมีการจัดทำงบประมาณประจำปี
  ซึ่งผ่านการวิเคราะห์อย่างรอบคอบจากผู้บริหารและได้รับการอนุมัติจากที่ประชุมคณะกรรมการบริษัท
  นอกจากนี้ในการกำหนดนโยบายและแผนการปฏิบัติงาน
  บริษัทได้คำนึงถึงความเป็นธรรมต่อคู่ค้าเพื่อประโยชน์ของบริษัทในระยะยาว

  - มีโครงสร้างการจัดองค์กรที่มีการแบ่งหน้าที่ความรับผิดชอบระหว่างหน่วยงานต่างๆ
  ภายในบริษัทตามแผนผังองค์กรและมีการจัดทำระเบียบปฏิบัติและคู่มือการปฏิบัติงานของฝ่ายงานต่างๆ
  เป็นลายลักษณ์อักษร
  โดยระเบียบปฏิบัติของบริษัทจะมีข้อกำหนดเกี่ยวกับจริยธรรมและข้อกำหนดห้ามพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัท
  รวมทั้งบทลงโทษหากมีการฝ่าฝืน

2. การบริหารความเสี่ยง

  -
  บริษัทมีการจัดให้มีคณะกรรมการบริหารความเสี่ยงเพื่อรับผิดชอบงานการบริหารความเสี่ยงของบริษัท
  โดยบริษัทมีนโยบายและกระบวนการในการบริหารความเสี่ยง ซึ่งได้แก่
  ความเสี่ยงทางด้านปฏิบัติการ ความเสี่ยงในการทำธุรกิจประกันภัย
  ความเสี่ยงจากการลงทุนในหลักทรัพย์ตลอดจนความเสี่ยงจากการพึ่งพิงลูกค้ารายใหญ่
  รายละเอียดได้กล่าวไว้แล้วในหัวข้อ 1 เพื่อลดอัตราความเสี่ยงดังกล่าวให้เหลือน้อยที่สุด ทั้งนี้
  คณะกรรมการบริษัทจะมีการพิจารณาทบทวนความเพียงพอของระบบการบริหารความเสี่ยงและประสิทธิผลของการจัดการความเสี่ยงอย่างน้อยปีละ
  1 ครั้งหรือตามที่จำเป็น

  - รวมถึงให้ความสำคัญกับสัญญาณเตือนภัยล่วงหน้า (Early Warning)
  และเพื่อป้องการประพฤติตนอันไม่สมควร
  คณะกรรมการบริหารความเสี่ยงได้จัดทำแนวทางการป้องกันการทุจริต (Fraud Guidance)
  และนโยบายการแจ้งข้อมูลที่อาจเป็นช่องเปิดของความเสี่ยงจากการทุจริต
  หรือการปฏิบัติที่ไม่ชอบต่างๆ (Whistler Blower Policy)
  ผ่านเครือค่ายเชื่อมโยงของบริษัทฯเพื่อให้พนักงานได้ปฏิบัติตามแนวทางที่เหมาะสมและเป็นไปตามกฎหมาย

3. การควบคุมการปฏิบัติงานของฝ่ายบริหาร

  -
  มีการกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารแต่ละระดับอย่างชัดเจนและเป็นลายลักษณ์อักษร

  - มีการแบ่งแยกหน้าที่อนุมัติ หน้าที่บันทึกรายการบัญชีและข้อมูลสารสนเทศ
  และหน้าที่ในการดูแลจัดเก็บทรัพย์สินออกจากกันเพื่อเป็นการตรวจสอบซึ่งกันและกัน

  - มีการปฏิบัติตามประกาศและระเบียบข้อบังคับของตลาดหลักทรัพย์แห่งประเทศไทย
  สำนักงานคณะกรรมการกำกับและส่งเสริมการประกอบธุรกิจประกันภัย (คปภ.)
  สำนักงานคณะกรรมการกำกับหลักทรัพย์และตลาดหลักทรัพย์
  เกี่ยวกับการทำธุรกรรมกับผู้ถือหุ้นรายใหญ่ กรรมการ ผู้บริหาร หรือผู้ที่เกี่ยวข้องกับบุคคลดังกล่าว
  เพื่อให้การทำธุรกรรมนั้นต้องผ่านขั้นตอนการอนุมัติที่ถูกต้อง

  - มีมาตรการที่จะติดตามให้การดำเนินงานของบริษัทเป็นไปตามกฎหมาย
  ตลอดจนมีมาตรการในการแก้ไขและป้องกันมิให้เกิดการกระทำที่ฝ่าฝืนกฎหมาย

4. ระบบสารเทศและการสื่อสารข้อมูล

  - มีการจัดให้มีข้อมูลที่สำคัญอย่างเพียงพอเพื่อให้คณะกรรมการบริษัทใช้ประกอบการตัดสินใจ
  รวมถึงหนังสือนัดประชุมหรือเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณาก่อนการประชุม
  รายงานการประชุมคณะกรรมการบริษัทมีรายละเอียดตามควรที่ทำให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการ

  - มีการจัดเก็บเอกสารประกอบการบันทึกบัญชีและบัญชีต่างๆไว้ครบถ้วนเป็นหมวดหมู่
  และมีการใช้นโยบายบัญชีตามหลักการบัญชีที่รับรองทั่วไปและเหมาะสมกับลักษณะธุรกิจของบริษัท

  - มีการจัดให้มีข้อมูลทางการเงิน และข้อมูลสารสนเทศที่เกี่ยวกับการดำเนินงานด้านต่างๆ
  ซึ่งฝ่ายจัดการสามารถนำมาประกอบการพิจารณาสั่งการและปฏิบัติการ
  และมีการนำระบบคอมพิวเตอร์มาใช้ในการประมวลผล
  เพื่อให้ข้อมูลสารสนเทศมีความเหมาะสมกับการใช้ มีความเป็นปัจจุบัน ทันเวลา
  และมีความสะดวกในการเข้าถึงสำหรับผู้ที่มีอำนาจเกี่ยวข้อง

  - มีการจัดให้มีระบบการสื่อสารภายใน และระบบการสื่อสารภายนอก
  เพื่อให้บุคลากรในบริษัทได้รับทราบข้อมูลสารสนเทศที่ใช้สำหรับการบริหาร
  หรือการปฏิบัติงานในหน้าที่ของแต่ละคนอย่างครบถ้วนเรียบร้อย

5. ระบบการติดตาม

  -
  ฝ่ายบริหารมีการเปรียบเทียบผลการดำเนินงานกับเป้าหมายการดำเนินธุรกิจที่กำหนดไว้และนำเสนอให้คณะกรรมการบริษัทพิจารณา
  ในกรณีที่ผลการดำเนินงานที่เกิดขึ้นมีความแตกต่างจากเป้าหมายที่กำหนดไว้
  ฝ่ายบริหารก็จะรีบหาสาเหตุและดำเนินการแก้ไขภายในระยะเวลาที่เหมาะสม
  นอกจากนี้บริษัทยังมีนโยบายให้ฝ่ายบริหารต้องรายงานต่อคณะกรรมการบริษัทโดยพลัน
  ในกรณีที่เกิดเหตุการณ์ทุจริต หรือสงสัยว่ามีเหตุการณ์ทุจริต มีการปฏิบัติที่ฝ่าฝืนกฎหมาย
  และมีการกระทำที่ผิดปกติอื่น ซึ่งอาจกระทบต่อชื่อเสียงและฐานะการเงินของบริษัทอย่างมีนัยสำคัญ

  - มีการจัดตั้งคณะกรรมการตรวจสอบซึ่งมีหน้าที่กำกับดูแลกระบวนการจัดทำรายงานทางการเงิน
  ระบบการควบคุมภายในและการตรวจสอบภายใน การปฏิบัติตามข้อกำหนดและกฎหมายที่เกี่ยวข้อง
  และพิจารณาเสนอแต่งตั้งผู้สอบบัญชีและกำหนดค่าตอบแทน

  - มีการจัดตั้งฝ่ายตรวจสอบภายใน
  ทำหน้าที่ในการตรวจสอบการปฏิบัติตามระบบการควบคุมภายในที่วางไว้อย่างสม่ำเสมอหรือไม่
  โดยผู้ตรวจสอบภายในสามารถปฏิบัติงานได้อย่างอิสระและเสนอรายงานผลการตรวจสอบได้อย่างตรงไปตรงมา
  เมื่อมีการตรวจพบข้อบกพร่องที่เป็นสาระสำคัญ
  จะมีการรายงานต่อคณะกรรมการเจ้าหน้าที่บริหารและคณะกรรมการตรวจสอบเพื่อพิจารณาสั่งการแก้ไขภายในระยะเวลาอันควร

รายงานของคณะกรรมการตรวจสอบ

เรียน ผู้ถือหุ้น บริษัท ศรีอยุธยาประกันภัย จำกัด (มหาชน)

คณะกรรมการตรวจสอบได้ปฏิบัติหน้าที่กำกับดูแลกระบวนการจัดทำรายงานทางการเงิน
ระบบการควบคุมภายในและการตรวจสอบภายใน
การปฏิบัติตามข้อกำหนดและกฎหมายที่เกี่ยวข้องและพิจารณาเสนอแต่งตั้งผู้สอบบัญชีและกำหนดค่าตอบแทน

ในปี 2552 คณะกรรมการตรวจสอบได้มีการประชุมจำนวน 6 ครั้ง
และมีการประชุมครั้งพิเศษร่วมกับผู้สอบบัญชีเป็นการเฉพาะจำนวน 2 ครั้ง รวมทั้งสิ้น 8 ครั้ง
โดยมีคณะกรรมการตรวจสอบทั้ง 3 คนเข้าร่วมประชุมครบทุกครั้ง สรุปสาระสำคัญได้ดังนี้

1. สอบทานงบการเงินรายไตรมาส งบการเงินประจำปี
การประเมินการควบคุมภายในทางด้านคอมพิวเตอร์ของผู้สอบบัญชี
สอบทานการบริหารความเสี่ยงและการควบคุมภายในของบริษัท
ตลอดจนการเตรียมความพร้อมของบริษัทในการใช้มาตรฐานการบัญชีสากล
โดยมีการประชุมหารือแลกเปลี่ยนข้อคิดเห็นร่วมกับผู้สอบบัญชี ผู้ตรวจสอบภายใน
และผู้บริหารของบริษัท

2. กำกับดูแลการปฏิบัติงานของฝ่ายตรวจสอบภายใน โดยพิจารณาแผนการตรวจสอบ อัตรากำลัง
และ ผลการตรวจสอบ
ติดตามการปฏิบัติของบริษัทตามข้อสังเกตและข้อเสนอแนะของผู้ตรวจสอบภายใน
รวมทั้งให้มีการสอบทานการปฏิบัติตามหลักการกำกับดูแลกิจการที่ดี (Good Corporate
Governance)

3.
พิจารณาและให้ความเห็นรายงานการประเมินระบบการควบคุมภายในและระเบียบวิธีปฏิบัติการลงทุนประกอบธุรกิจอื่นของบริษัทประกันวินาศภัยของผู้สอบบัญชีรับอนุญาต
สำหรับปีสิ้นสุดวันที่ 31 ธันวาคม 2551 ซึ่งจัดทำขึ้นตามประกาศนายทะเบียน ลงวันที่ 29 มีนาคม
2547

4. พิจารณากฎบัตรคณะกรรมการตรวจสอบและขอบเขตหน้าที่ของคณะกรรมการตรวจสอบ(Audit
Committee)
ซึ่งมีหน้าที่ความรับผิดชอบเพิ่มขึ้นตามที่บัญญัติไว้ในพระราชบัญญัติหลักทรัพย์และตลาดหลักทรัพย์ (ฉบับที่
4) พ.ศ. 2551 และประกาศตลาดหลักทรัพย์แห่งประเทศไทย เรื่อง
คุณสมบัติและขอบเขตการดำเนินงานของคณะกรรมการตรวจสอบ พ.ศ. 2551

5. พิจารณาแนวทางการป้องกันการทุจริต (Fraud Guidelines)
และนโยบายการแจ้งข้อมูลที่อาจเป็นช่องเปิดของความเสี่ยงจากการทุจริตหรือการปฏิบัติไม่ชอบต่างๆ
(Whistle Blower Policy)

6.
ปรึกษาหารือกับผู้สอบบัญชีในประเด็นที่ผู้สอบบัญชีประสงค์จะแจ้งให้คณะกรรมการตรวจสอบได้รับทราบเกี่ยวกับการปฏิบัติงานสอบบัญชี
การตรวจสอบทางด้านคอมพิวเตอร์ ตลอดจนประสิทธิภาพการควบคุมภายใน

คณะกรรมการตรวจสอบ เห็นว่า บริษัทมีการรายงานทางการเงินอย่างถูกต้องและเพียงพอ
มีระบบการควบคุมภายใน(Internal Control) และระบบการตรวจสอบภายใน(Internal
Audit) ที่เหมาะสมและมีประสิทธิผล
มีการปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทยและกฎหมายที่เกี่ยวข้องกับธุรกิจของบริษัท
รายการที่เกี่ยวโยงกันเป็นไปตามกฎหมายและข้อกำหนดของตลาดหลักทรัพย์แห่งประเทศไทย

อนึ่ง คณะกรรมการตรวจสอบได้เสนอต่อคณะกรรมการบริษัท เห็นควรเสนอขออนุมัติที่ประชุมผู้ถือหุ้น
แต่งตั้งบริษัทดีลอยท์ ทู้ช โธมัทสุ ไชยยศ สอบบัญชี จำกัด โดย นายนิติ จึงนิจนิรันดร์ และ/หรือ
นางนัชลี บุญญะการกุล และ/หรือ นายเพิ่มศักดิ์ จิระจักรวัฒนา เป็นผู้สอบบัญชีของบริษัท
ประจำปีบัญชี 2553

คณะกรรมการตรวจสอบได้ปฏิบัติหน้าที่อย่างมีอิสระ
ไม่มีข้อจำกัดในการได้รับข้อมูลและได้รับความร่วมมือจากบริษัทเป็นอย่างดี

สุรชัย พฤกษ์บำรุง

(นายสุรชัย พฤกษ์บำรุง)

ประธานกรรมการตรวจสอบ

26 กุมภาพันธ์ 2553